एशियाई और पश्चिमी देशों में इधर जो फासीवादी गुंडागर्दी फैली है उसके मूल में विजातीय से भय है जो हिंसक स्तर तक बढ़ गया है। वैश्वीकरण ने व्यापारिक और शैक्षिक स्तर पर सामाजिक गतिशीलता बढ़ा दी हो, सांस्कृतिक सहिष्णुता का ग्राफ तेजी से नीचे की ओर गिरा है। वित्तीय पूंजीवाद सार्वभौम हुआ हो, श्रम का भूमंडलीकरण संकट में है। समस्या अब इस रूप में पेश की जा रही है-- सुयोग बनाम वंचना। ‘बाहर’ के श्रमजीवियों को मिला सुयोग स्थानीय के लिए ‘वंचना’ है। अब सुअवसर देने के मामले में जातीयता और जाति पहले देखी जाती है। लंबे समय तक सुधार आंदोलनों से गुजरे, राष्ट्रीय सम्मिश्रण के उन्नत स्तर पर पहुंचे और उदारवादी माने जाने वाले राज्यों और देशों में भी जब विजातीय-भय की दीवारें उठती हैं और साथ उठने-बैठने वाले अचानक विजातीय की तरह देखे जाने लगते हैं, लग सकता है कि वैश्वीकरण ने यह कैसा उपहार दिया है।